Diari Oficial de la Generalitat Valenciana


Sumari del DOGV 9570, del 06-04-2023 (2023/3075)

RESOLUCIÓ de 16 de gener de 2023, del Servei Territorial d'Indústria, Energia i Mines d'Alacant, per la qual es denega a Energía, Innovación y Desarrollo Fotovoltaico, SA, l'autorització administrativa prèvia, l'autorització administrativa de construcció, l'autorització d'implantació en sòl no urbanitzable i la declaració d'utilitat pública, en concret, corresponent a la central solar generadora fotovoltaica denominada Pilar de la Horadada III, i les instal·lacions de connexió amb la xarxa de distribució d'energia elèctrica, incloent-hi una estació de transformació, així com una línia aereosubterrània de tensió 20 kV per a l'evacuació de l'energia generada al parc, situada la planta generadora en el polígon 11, parcel·la 123, del terme municipal de San Miguel de Salinas. Expedient ATALFE/2020/53.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9570

Data del DOGV
:   06-04-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/3075


Data del document
:   16-01-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * empresa privada

RESOLUCIÓ de 16 de gener de 2023, del Servei Territorial d'Indústria, Energia i Mines d'Alacant, per la qual es denega a Energía, Innovación y Desarrollo Fotovoltaico, SA, l'autorització administrativa prèvia, l'autorització administrativa de construcció, l'autorització d'implantació en sòl no urbanitzable i la declaració d'utilitat pública, en concret, corresponent a la central solar generadora fotovoltaica denominada Pilar de la Horadada III, i les instal·lacions de connexió amb la xarxa de distribució d'energia elèctrica, incloent-hi una estació de transformació, així com una línia aereosubterrània de tensió 20 kV per a l'evacuació de l'energia generada al parc, situada la planta generadora en el polígon 11, parcel·la 123, del terme municipal de San Miguel de Salinas. Expedient ATALFE/2020/53. [2023/3075]  
  
Antecedents  
Primer. Energía, Innovación y Desarrollo Fotovoltaico, SA, a través de representant degudament acreditat, va presentar una instància davant del registre telemàtic de la Generalitat Valenciana amb data 23 d'octubre de 2020 (núm. de registre GVRTE/2020/1569632), en la qual sol·licita autorització administrativa prèvia, autorització administrativa de construcció i autorització d'implantació pel procediment integrat d'autorització de centrals fotovoltaiques que s'emplacen sobre sòl no urbanitzable, establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, per a la instal·lació d'una central fotovoltaica denominada Pilar de la Horadada III, situada a San Miguel de Salinas (Alacant), incloent-hi la seua infraestructura d'evacuació.  
A aquesta sol·licitud adjunta el projecte de la planta, el projecte de la infraestructura d'evacuació i les separates corresponents als ajuntaments de San Miguel de Salinas, Orihuela i Pilar de la Horadada, a la Diputació d'Alacant i la Confederació Hidrogràfica del Segura (CHS).  
  
Durant la instrucció del procediment i després de diferents requeriments, posteriorment s'aporten noves separates a la Conselleria d'Agricultura, Desenvolupament Rural, Emergència Climàtica i Transició Ecològica, a la Conselleria de Política Territorial, Obres Públiques i Mobilitat, a Red Eléctrica de España (REE), a I-DE Redes Eléctricas Inteligentes, SAU, a la Comunitat de Regants - Regs de Llevant - Marge Dret del Segura, a la Mancomunitat dels Canals del Taibilla, a la Comunitat de Regants Campo Salinas i a la Compañía Logística de Hidrocarburos CLH, SA.  
Així mateix, en data 15 de novembre de 2021 (núm. de registre GVRTE/2021/2848142) es presenta la sol·licitud de declaració d'utilitat pública de la instal·lació.  
Segon. Amb data 23 de desembre de 2020, consta l'Acord d'admissió a tràmit del Servei Territorial d'Indústria, Energia i Mines d'Alacant, de la sol·licitud d'autorització administrativa prèvia i de construcció, únicament als efectes del que s'estipula en l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Tercer. Que s'ha realitzat el tràmit d'informació pública de l'expedient amb la publicació en el Butlletí Oficial de la Província d'Alacant en data 28 de febrer de 2022 (núm. 40), en el Diari Oficial de la Generalitat Valenciana en data 15 de març de 2022 (núm. 9298), en el tauler d'anuncis de la seu electrònica de l'Ajuntament de Pilar de la Horadada, on es va sotmetre a exposició pública des del dia 16 de març de 2022 fins al 2 de maig de 2022, en el tauler d'anuncis de la seu electrònica de l'Ajuntament de San Miguel de Salinas, on es va sotmetre a exposició pública des del dia 15 de març de 2022 fins al 27 d'abril de 2022, en el tauler d'anuncis de la seu electrònica de l'Ajuntament d'Orihuela, on es va sotmetre a exposició pública des del dia 15 de març de 2022 fins al 29 d'abril de 2022, així com la informació en premsa en un dels diaris de més circulació, en concret el diari Información del 22 de març de 2022.  
Quart. En data 15 de març de 2022 se sol·licita informe a la Direcció General de Política Territorial i Paisatge de la Conselleria de Política Territorial, Obres Públiques i Mobilitat en matèria d'ordenació del territori i paisatge, en compliment de l'article 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, així com perquè manifeste la seua conformitat o oposició a l'autorització sol·licitada i/o establisca el condicionat tècnic procedent de conformitat amb l'article 24 del decret llei, en el termini de trenta dies comptats a partir de l'endemà de la recepció d'aquest escrit de sol·licitud. A més, el projecte es troba sotmés a avaluació d'impacte ambiental ordinària, per la qual cosa es trasllada també una sol·licitud d'emissió d'informe, en el termini de trenta dies, sobre els possibles efectes significatius del projecte, i formular les al·legacions que estimen pertinents, en virtut de la Llei 21/2013, de 9 de desembre, d'avaluació ambiental.  
  
En data 15 de març de 2022 es remet també la separata corresponent a la Direcció General de Medi natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica; a la Direcció General d'Obres Públiques, Transport i Mobilitat Sostenible de la Conselleria de Política Territorial, Obres Públiques i Mobilitat; a la Conselleria d'Educació, Cultura i Esport; als Ajuntaments de San Miguel de Salinas, Orihuela i Pilar de la Horadada; a la Diputació d'Alacant; a la Confederació Hidrogràfica del Segura (CHS); a Red Eléctrica de España (REE); a I-DE Redes Eléctricas Inteligentes, SAU; a la Comunitat de Regants - Regs de Llevant - Marge Dret del Segura; a la Mancomunitat dels Canals del Taibilla; a la Comunitat de Regants Campo Salinas, amb vista que, en virtut de l'article 24.1 del Decret llei 14/2020, de 7 d'agost, per tal com es poden afectar béns o drets al seu càrrec, en un termini de trenta dies presenten la seua conformitat o oposició a l'esmentada instal·lació. Posteriorment, en data 13 de juliol de 2022, es remet igualment una separata a la Compañía Logística de Hidrocarburos CLH, SA, de conformitat amb el mateix article 24.1 del Decret llei 14/2020, de 7 d'agost.  
  
Així mateix, en dates 16 i 20 de maig de 2022, s'ha sol·licitat l'informe preceptiu i no vinculant establit en l'article 30.2 del Decret llei 14/2020, de 7 d'agost, als ajuntaments de San Miguel de Salinas, Orihuela i Pilar de la Horadada, dels quals, en data 30 de juny de 2022, es rep el corresponent informe de l'Ajuntament de San Miguel de Salinas sobre la instal·lació sol·licitada, i en data 1 de juliol de 2022 es rep l'informe de l'Ajuntament de Pilar de la Horadada sobre la instal·lació esmentada.  
Cinqué. Es reben al·legacions en la fase d'informació pública de la instal·lació per part dels interessats següents: en data 22 de març de 2022, de José Antonio Aniorte Pérez; en data 25 de març de 2022, de Francisco Antonio Aniorte Pérez; en data 22 d'abril de 2022, de Lomas de Campoamor, SA; en data 26 d'abril de 2022, de Colina Green Golf, SL, Monteagro, SA, i Montepiedra, SA; en data 29 d'abril de 2022, de l'Associació de Veïns San Miguel Arcàngel, AHSA (Associació d'Amics dels Aiguamolls del Sud d'Alacant), ASE (Amics de Serra Escalona), i en data 2 de setembre de 2022, de nou d'AHSA (Associació d'Amics dels Aiguamolls del Sud d'Alacant).  
De totes aquestes al·legacions es va donar trasllat a l'empresa promotora de la instal·lació per a obtindre'n la corresponent resposta.  
Sisé. Es rep, en data 8 de juliol de 2022, un informe del Servei d'Infraestructura Verda i Paisatge dependent de la Direcció General de Política Territorial i Paisatge, amb la referència EP 2022/143 FU/ca, de data 7 de juliol de 2022, en què es valora el compliment dels criteris generals i específics dels articles 8 i 10 del Decret llei 14/2020 en matèria d'infraestructura verda i paisatge.  
En la valoració del compliment de l'article 8 d'aquest decret llei s'estableix que:  
- «En relació amb el grau d'adaptació als criteris generals de l'article 8.3 en matèria d'infraestructura verda i paisatge, s'indica que, independentment de les consideracions dels apartats següents, l'alternativa seleccionada se situa en un àmbit en què existirà afecció a la infraestructura verda a escala regional.  
El TM de San Miguel de Salinas i en particular la zona d'actuació es troba dins de l'àmbit del Pla d'acció territorial del Baix Segura (PATVB), actualment en tramitació. La versió preliminar d'aquest pla, que ha sigut sotmesa a informació pública, pot consultar-se en l'enllaç següent: https://politicaterritorial.gva.es/es/web/planificacion-territorial-e-infraestructura-verde/pla-d-accio-territorial-del-baix-segura. Aquest instrument compta amb el seu estudi de paisatge, per la qual cosa la informació i l'anàlisi realitzada per aquest pot servir per a l'anàlisi paisatgística de l'actuació pretesa. A més, la versió preliminar del PATVB incorpora una proposta d'infraestructura verda.  
  
El planejament urbanístic vigent en la zona elegida per a la implantació de la planta solar són les N.S. de San Miguel de Salinas, sense que hi haja un estudi de paisatge aprovat en aquest municipi que identifique la infraestructura verda (IV) municipal. Tampoc hi ha cap instrument de paisatge en tramitació en l'àmbit de l'actuació que estudie la IV a escala local».  
- «Quant al paisatge, per a poder analitzar correctament si es garanteixen els valors paisatgístics del territori, es requereix l'elaboració d'un instrument de paisatge que acompanye el projecte de la planta fotovoltaica Pilar de la Horadada III, en el qual hauran de recollir-se les mesures que es proposen a partir de les conclusions d'aquest instrument.  
  
En aquest cas, s'aporta un estudi d'integració paisatgística (EIP) datat el febrer de 2022».  
Quant a la valoració del compliment de l'article 10 d'aquest decret llei, s'indica que:  
- «L'EIP presentat desplega una alternativa per a la implantació de la instal·lació (de les 4 previstes inicialment) que minimitza, segons la documentació aportada i respecte a la resta d'alternatives, els impactes ambientals perquè se situa en zones amb menor perfil topogràfic i menor capacitat agrícola, és més respectuosa amb les aigües subterrànies i aqüífers i té un menor risc d'erosió».  
- Respecte als valors, processos i servei de la infraestructura verda del territori (art. 10.1.a): «La ubicació proposada forma part de la infraestructura verda de la Comunitat Valenciana, perquè està inclosa dins de la ZEPA Serra Escalona i Devesa de Campoamor, i aquest és un espai integrant de la Xarxa Natura 2000. Així mateix, a 300 m a l'oest de les instal·lacions projectades es localitza el LIC Serra Escalona i Devesa de Campoamor.  
A més, part de la parcel·la elegida per a la instal·lació de la planta solar fotovoltaica es troba en el Paisatge Protegit Serra Escalona i el seu Entorn. En aquest punt cal esmentar que, de conformitat amb el que s'estableix en l'apartat b 3r de l'annex I del TRLOTUP, el Paisatge Protegit Serra Escalona i el seu Entorn constitueixen un recurs paisatgístic (RP) pel seu interés ambiental.  
Així mateix, el traçat proposat per a la línia d'evacuació travessa diversos elements integrants de la IV regional, com ara el corredor territorial Serra Escalona i Devesa de Campoamor - Llacunes de la Mata i Torrevieja, la ZEPA Serra Escalona i Devesa de Campoamor, el LIC Serra Escalona i Devesa de Campoamor, el Paisatge Protegit Serra Escalona i el seu Entorn i les vies pecuàries assagador de la Serra d'Escalona i vereda del Camí Real.  
Per tot això, l'actuació queda condicionada al compliment dels criteris establits en l'article 4.5 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny (TRLOTUP)».  
- «Distància a recursos paisatgístics de primer ordre: BIC, BRL, monuments naturals i paisatges protegits (art. 10.1.b):  
Tal com s'ha esmentat en el quadre de consideracions prèvies, l'àmbit de l'actuació proposada dista menys de 500 m de recursos paisatgístics de primer ordre, per la qual cosa no compleix els criteris establits en l'apartat 10.1.b del Decret llei 14/2020. Per això, aquesta ubicació no és compatible amb la instal·lació proposada.  
  
En aquest punt, cal esmentar que no és correcta la interpretació descrita en l'apartat 1.4, Justificació de l'article 9 - Criteris específics per a la implantació de centrals fotovoltaiques en àrees sotmeses a protecció mediambiental del document Memòria justificativa de criteris generals i específics de la instal·lació fotovoltaica Pilar de la Horadada III, en el qual es considera que el projecte es troba en una zona condicionada, quan, i així s'especifica en l'esmentat apartat, s'indica que els paisatges protegits seran zones no compatibles per al seu emplaçament.  
El Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra d'Ucraïna (modificat pel Decret llei 4/2022, de 3 de juny, del Consell), en l'article 10.3, modifica aquest apartat b establint com a excepció al compliment de la distància de 500 m en relació amb RP de primer ordre que l'instrument de paisatge demostre que ni la contextualització ni la percepció d'aquests recursos queden afectades negativament per la central fotovoltaica.  
  
La documentació presentada no aporta cap justificació d'aquest fet, únicament defineix en l'apartat 04.11, Mesures d'integració paisatgística, que el projecte no interfereix en els valors paisatgístics i visuals de l'entorn on es contextualitza. En aquest punt, cal esmentar que la solució definida en l'apartat 04.10, Imatges integració paisatgística i visual de l'actuació, és errònia, ja que situa, en el fotomuntatge presentat, els mòduls de la instal·lació en una parcel·la diferent de la de l'alternativa seleccionada.  
Referent a això es considera que la localització no compleix la modificació establida en el Decret llei 4/2022, atesa la situació relativa de la planta solar objecte d'aquest informe respecte de l'RP, amb el qual hi ha connexió i accessibilitat física i visual directa.  
Abundant en això, i d'acord amb la directriu 49.8 del Decret 1/2011, de 13 de gener, del Consell, pel qual s'aprova l'Estratègia territorial de la Comunitat Valenciana (ETCV), es mantindrà la vocació agropecuària de les àrees que envolten els espais protegits per la seua funció d'àrees de contacte, que estableixen franges de transició i connectivitat. D'igual manera, l'ETCV, en la directriu 52.7, destaca que es limitaran les activitats que puguen alterar la percepció del paisatge, i que es proposaran mesures que n'incentiven el manteniment. Es valoraran, per a la inclusió en la infraestructura verda, les àrees que s'hagen de preservar per a protegir el patró ecològic, millorar el paisatge visual del nucli o preservar zones de transició física i visual entre diferents usos i activitats.  
  
Així mateix, atés que aquest paisatge protegit constitueix un recurs paisatgístic, i d'acord amb el que s'estableix en l'article 8 del TRLOTUP i en la directriu 52 de l'ETCV, es preservaran i es potenciaran la qualitat dels paisatges i la seua percepció visual, i també es garantirà que es mantinguen les condicions de visibilitat pròpies dels paisatges de més valor. Igualment, de conformitat amb la directriu 60.9 de l'ETCV, amb la finalitat de millorar la percepció dels recursos paisatgístics, s'adoptaran estratègies d'harmonització, mimesi, ocultació o, fins i tot, supressió dels elements de més impacte.  
En relació amb la línia d'evacuació, la documentació presentada defineix el seu traçat, que travessa diferents elements de la IV, tal com queda definit en l'apartat anterior d'aquest informe. L'afecció sobre aquests elements s'agreuja pel fet de plantejar-se un traçat aeri, que no compleix els criteris establits en l'article 8.3.g del Decret llei 14/2020 i en la directriu 133 de l'ETCV.  
En tot cas, la presència d'espais naturals configuradors de la imatge paisatgística de la zona haurà de mantindre la seua preponderància sobre altres elements aliens al paisatge rural de l'entorn.  
- Adaptació a la morfologia del territori i als elements naturals d'interés (art. 10.1.h): «El projecte es planteja sobre una parcel·la amb un lleuger pendent, sense adaptar-se als actuals bancals, per la qual cosa modificarà substancialment la topografia actual dels terrenys. Vista la documentació aportada, l'ordenació interior de la planta no respecta la morfologia del territori tal com es planteja. No obstant això, podria revisar-se aquesta ordenació mitjançant modificacions que en milloren l'adaptació al territori i paisatge, per la qual cosa el seu compliment queda condicionat a aquesta reordenació».  
  
Conclusions  
Avaluada l'alternativa en relació amb els criteris de l'article 10 del Decret llei 14/2020, es considera que la proposta no compleix algun dels criteris vinculats a la infraestructura verda i al paisatge, tal com es descriu en els apartats anteriors. Per tant, no es considera adequada la localització elegida i per això s'emet informe desfavorable sobre la implantació de la planta fotovoltaica en la localització seleccionada.  
  
És a dir, l'informe conclou que el projecte és incompatible en relació amb els termes previstos en la legislació d'ordenació del territori, urbanística i de paisatge, per la qual cosa el projecte és objecte d'informe desfavorable.  
Seté. Per tot això, i en data 12 de juliol de 2022, tenint en compte que l'informe en matèria de paisatge i infraestructura verda emés pel Servei d'Infraestructura Verda i Paisatge de la Conselleria de Política Territorial, Obres Públiques i Mobilitat és preceptiu i vinculant per a aquest òrgan substantiu, segons estableix l'article 25 del Decret llei 14/2020, de 7 d'agost, del Consell, i tenint en compte que aquest informe haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, es va concedir al promotor de la instal·lació un termini de cinc dies per a al·legar i presentar els documents i justificacions que estimara pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la resolució corresponent.  
  
El termini general de deu dies es redueix a la meitat, cinc dies, en virtut del Decret llei 1/2022, de 22 d'abril, de mesures urgents en resposta a l'emergència energètica i econòmica originada a la Comunitat Valenciana per la guerra d'Ucraïna, i de l'article 33.1 del Decret llei 14/2020, de 7 agost, del Consell, normativa segons la qual els projectes amb una potència de generació menor o igual a 10 MW tindran caràcter prioritari i es tramitaran pel procediment d'urgència, que segons estableix la Llei 39/2015, d'1 d'octubre, del procediment administratiu comú de les administracions públiques, permet reduir els terminis del procediment ordinari a la meitat, amb l'excepció dels terminis previstos per a la presentació de sol·licituds i recursos.  
Huité. El 29 de juliol i l'11 d'agost de 2022, el promotor presenta la seua resposta a l'esmentat informe condicionat en matèria d'ordenació del territori i paisatge, aportant un nou estudi d'integració paisatgística, amb la finalitat de justificar la compatibilitat del projecte de la instal·lació fotovoltaica i la seua infraestructura d'evacuació amb l'entorn, a fi que es prosseguisca la tramitació d'autorització administrativa prèvia, autorització de construcció i autorització d'implantació de la planta solar fotovoltaica i les seues infraestructures d'evacuació.  
  
Nové. Se sol·licita al Servei d'Infraestructura Verda i Paisatge en data 6 de setembre de 2022 un nou informe amb la nova documentació presentada per part del promotor, segons estableix l'article 25 del Decret llei 14/2020, de 7 d'agost, del Consell, i tenint en compte que aquest informe ha de ser favorable a l'efecte de poder atorgar l'autorització d'implantació en sòl no urbanitzable de la instal·lació, a fi que emetera un nou informe en el termini màxim de huit dies (en virtut del Decret llei 1/2022, de 22 d'abril i de l'article 33.1 del Decret llei 14/2020, de 7 agost) des que l'òrgan territorial competent en energia remetera la documentació pertinent.  
Desé. En data 16 de setembre de 2022 el Servei d'Infraestructura Verda i Paisatge emet un nou informe amb la referència EP 2022/143 FU/ca, en el qual s'assenyala:  
«En relació amb els criteris a considerar en l'escrit d'al·legacions i resposta rebut, així com en la nova documentació aportada, atés que la ubicació proposada és coincident amb l'analitzada en l'informe previ, es reitera el que s'estableix en l'anterior informe desfavorable emés per aquest servei en tots els seus apartats, pel fet de no considerar-se adequada la localització seleccionada per a la implantació de la planta fotovoltaica».  
I conclou:  
«Per tot això, avaluada l'alternativa en relació amb els criteris de l'article 10 del Decret llei 14/2020, es considera que la proposta no compleix algun dels criteris vinculats a la infraestructura verda i al paisatge, tal com es descriu en els apartats anteriors. Per tant, no es considera adequada la localització elegida i per això s'emet informe desfavorable sobre la implantació de la planta fotovoltaica en la localització seleccionada».  
És a dir, el segon informe conclou, tal com va fer el primer, que el projecte és incompatible en relació amb els termes previstos en la legislació d'ordenació del territori, urbanística i de paisatge, perquè es considera que l'ocupació de la ubicació proposada suposarà una afecció negativa sobre la contextualització i percepció del recurs paisatgístic de primer ordre per tal com interromp, la implantació de la planta solar, la continuïtat territorial i visual entre el paisatge protegit i les àrees limítrofes, motiu pel qual el projecte és objecte d'informe desfavorable.  
  
Onzé. A la vista de la conclusió desfavorable de l'informe sol·licitat a la Direcció General de Política Territorial i Paisatge de la Conselleria de Política Territorial, Obres Públiques i Mobilitat respecte a la implantació de la planta fotovoltaica en la localització seleccionada, sense que l'afecció puga ser corregida ni compensada, en data 26 d'octubre de 2022 se li concedeix, al promotor del projecte, un termini de huit dies (en virtut del Decret llei 1/2022, de 22 d'abril i de l'article 33.1 del Decret llei 14/2020, de 7 agost) per a al·legar i presentar els documents i justificacions que estime pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la resolució corresponent.  
Dotzé. En contestació al tràmit d'audiència, es rep un escrit de data 15 de novembre de 2022 per part del promotor, però no amb la finalitat d'esmenar les deficiències enumerades en el segon informe en matèria d'ordenació del territori i paisatge, sinó de sol·licitar conéixer «tota la correlació de fets descrits per l'Administració i la prospecció de la comunicació que hi ha hagut entre òrgans o serveis que han participat i participen en l'expedient relatiu a la sol·licitud d'autorització administrativa».  
A aquest efecte, el promotor, emparat en la Llei 1/2022, de 13 d'abril, de transparència i bon govern de la Comunitat Valenciana, sol·licita accés a l'expedient administratiu i suspensió del procediment administratiu fins que es produïsca aquest accés.  
Tretzé. En un escrit de data 21 de novembre de 2022, la cap del Servei Territorial d'Indústria, Energia i Mines d'Alacant respon a l'anterior sol·licitud manifestant el següent:  
- «Que s'ha donat trasllat de la sol·licitud de la interessada a la Direcció General d'Indústria, Energia i Mines, per ser aquest l'òrgan competent per a conéixer de les sol·licituds d'accés a la informació pública, recollides en la Llei 1/2022, de 13 d'abril, de transparència i bon govern de la Comunitat Valenciana, a l'empara de la qual s'acull la interessada en el seu escrit d'al·legacions».  
- «Sense perjudici de l'anterior, en aplicació de l'article 53.a de la Llei 39/2015, d'1 d'octubre, del procediment administratiu comú de les administracions públiques, que recull els drets de l'interessat en el procediment administratiu, se li concedeix a la mercantil interessada l'accés als documents que figuren en els expedients ATALFE/2020/48 i ATALFE/2020/53 i l'obtenció de còpies d'aquests, previ abonament, si és el cas, de les taxes que puguen correspondre.  
A aquests efectes se cita la interessada en la data, l'hora i el lloc que s'indica a continuació, per a fer efectiu l'accés a l'expedient i concretar els documents sobre els quals vol realitzar la consulta o obtindre còpia:  
  
• Data: dimarts, 29 de novembre.  
• Hora: 10.00 am.  
• Lloc: Servei Territorial d'Indústria, Energia i Mines d'Alacant (carrer Churruca, 29. Alacant).  
- Es concedeix la suspensió del procediment sol·licitada per la interessada, suspensió que s'alçarà l'endemà del dia en què la mercantil tinga accés als expedients».  
Catorzé. Arribada la data notificada per a accedir a l'expedient, l'empresa promotora no compareix. En canvi, presenta un escrit amb data d'entrada 29 de novembre de 2022, en el qual sol·licita que l'accés siga electrònic i no presencial, per actuar en nom i representació d'una mercantil. Per això sol·licita que s'emeta una carta de pagament amb l'import a abonar per a emetre l'expedient electrònic i que es done trasllat a aquesta part, i que es mantinga la suspensió de l'expedient administratiu fins al total trasllat de l'expedient.  
Quinzé. En resposta a l'anterior, la cap del Servei Territorial, en un escrit de data 1 de desembre de 2022, assenyala que:  
«La Llei 39/2015, d'1 d'octubre, del procediment administratiu comú de les administracions públiques, recull l'obligació de relacionar-se per mitjans electrònics per a les persones jurídiques (art. 14.2), precepte que s'està complint en l'enviament i recepció de totes les comunicacions que figuren en els expedients, així com el dret dels interessats a accedir als documents que formen part dels expedients i a obtindre'n una còpia (art. 53), com se li va donar a la mercantil en la data indicada, i també l'obligació que tot l'expedient administratiu tinga un format electrònic (art. 70), la qual cosa també es compleix, lògicament, en aquest cas.  
No obstant això, en cap dels articles de la nostra norma de procediment administratiu es recull l'obligació de remetre de manera telemàtica la totalitat de l'expedient, màximament quan, inserit en aquest, malgrat no compartir la seua naturalesa, s'inclouen comunicacions internes, esborranys o notes, respecte dels quals la interessada no té aquest dret d'accés. El mateix article 70 de la Llei 39/2015 assenyala de manera literal el següent: «Quan en virtut d'una norma calga remetre l'expedient electrònic, es farà d'acord amb el que es preveu en l'Esquema Nacional d'Interoperabilitat i les corresponents normes tècniques d'interoperabilitat, i s'enviarà complet, foliat, autenticat i acompanyat d'un índex, així mateix autenticat, dels documents que continga (…)», la qual cosa deixa ben a les clares l'equivocació de confondre el dret d'accés de tot interessat a l'expedient amb l'obligació de remetre la totalitat de l'expedient de manera telemàtica com a part d'aquest dret».  
  
A més a més, cal destacar que durant la tramitació de l'expedient ja s'ha anat donant trasllat de tots els documents amb efectes per a la mercantil interessada, complint així de manera escrupolosa amb els seus drets d'accés a l'expedient i els principis de la Llei de transparència. És a dir, no hi ha res en l'expedient amb rellevància per a la resolució del fons de l'assumpte i dels interessos de la interessada que no li haja sigut traslladat.  
Amb tot, i per a garantir al màxim els seus drets d'accés a l'expedient, es remet a la interessada, al costat de l'escrit de data 1 de desembre de 2022 esmentat, els informes de l'Ajuntament de Pilar de la Horadada i de San Miguel de Salinas de l'article 30.2 del Decret llei 14/2020, de 7 d'agost, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, per als quals no existeix aquesta obligació d'enviament, però que, en mostra de bona fe i per a eliminar qualsevol dubte que poguera existir sobre la transparència del procediment, s'adjunten perquè se'n prenga coneixement.  
En el mateix escrit, i tal com es va establir en la notificació dirigida a la mercantil on se la citava per a accedir als expedients, s'alça la suspensió del procediment des de l'endemà d'aquesta citació (30.11.2022), dia en què es reprén el termini per a presentar al·legacions al tràmit d'audiència.  
Setzé. El 12 de desembre de 2022 té entrada un nou escrit de la mercantil interessada, en què, en línies generals, reitera els arguments ja presentats en el seu anterior escrit sobre el seu dret a l'enviament electrònic de tot el procediment. Referent a això baste reiterar d'igual forma els arguments que sobre aquesta qüestió s'han reproduït en l'anterior apartat i els que, en resposta a la mateixa qüestió, es recullen en l'escrit d'1 de desembre de 2022 de la cap del Servei.  
  
Desseté. Que s'ha emés en data 12 de gener de 2023 una proposta de resolució de la Secció d'Inspecció i Control Energètic i Miner on es proposa denegar a Energía, Innovación y Desarrollo Fotovoltaico, SA, l'autorització administrativa prèvia, l'autorització administrativa de construcció, l'autorització d'implantació en sòl no urbanitzable i la declaració d'utilitat pública, en concret, corresponent a la central solar generadora fotovoltaica denominada Pilar de la Horadada III, de 9,999605 MW de potència instal·lada, i les instal·lacions de connexió amb la xarxa de distribució d'energia elèctrica, incloent-hi una estació de transformació, així com una línia aereosubterrània de tensió 20 kV per a l'evacuació de l'energia generada al parc, situada la planta generadora en el polígon 11, parcel·la 123, del terme municipal de San Miguel de Salinas (Alacant).  
Als anteriors fets són aplicable els següents  
  
Fonaments de dret  
Primer. La instrucció i la resolució del present procediment administratiu corresponen a la Generalitat Valenciana, perquè la instal·lació elèctrica objecte d'aquest està radicada íntegrament en territori de la Comunitat Valenciana, i no està enquadrada en les contemplades en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que es disposa en l'article 4.1.b del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, que concorda amb l'article 13, de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, correspon al Servei Territorial d'Indústria, Energia i Mines d'Alacant la resolució del present procediment perquè la potència a instal·lar és igual o inferior a 10 MW.  
Tercer. D'acord amb l'incís a) de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. Conforme a l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i la seua tramitació i resolució han d'efectuar-se de manera conjunta, segons estableix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Cinqué. Segons estableix l'article 7, del capítol I del títol III, Règim jurídic i procediment d'autorització de centrals fotovoltaiques i parcs eòlics, del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, aquest títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i en queden excloses les centrals fotovoltaiques i els parcs eòlics d'aprofitament supraautonòmic, siga perquè la seua potència instal·lada és superior a 50 MW o perquè excedeixen el territori de la Comunitat Valenciana.  
  
Sisé. Segons estableix els paràgrafs 3.a), 3.b), 3.e) i 3.g) de l'article 8 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, les centrals fotovoltaiques se situaran en emplaçaments compatibles amb el planejament territorial i urbanístic que reunisquen les condicions idònies des del punt de vista energètic, ambiental, territorial i paisatgístic, així com de protecció del patrimoni cultural, històric i arqueològic. Aquestes instal·lacions, incloent-hi les seues infraestructures d'evacuació fins a la connexió a les xarxes de transport o distribució d'energia elèctrica, hauran de:  
a) Mantindre els valors, l'estructura i la funcionalitat dels processos i serveis de la infraestructura verda del territori.  
b) Garantir els valors ambientals, culturals i paisatgístics del territori.  
e) Evitar, amb caràcter general, l'ocupació de sòl no urbanitzable protegit o afectat per figures de protecció mediambiental, així com els espais d'elevat valor natural amb independència del seu grau de protecció legal.  
g) Minimitzar l'impacte generat per infraestructures d'evacuació fins a la connexió a les xarxes de transport o distribució d'energia elèctrica, prioritzant les centrals fotovoltaiques més pròximes a les xarxes existents i que aprofiten els corredors o corredors ja creats, compartint quan siga possible tècnicament i econòmicament els suports i les rases existents, o que els projectes coincidisquen o se solapen temporalment i territorialment  
Seté. Segons l'article 10.1.a i 10.1.b) del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els emplaçaments de les centrals fotovoltaiques, a més dels criteris generals indicats, tindran en compte els següents criteris específics territorials i paisatgístics:  
a) Respectar els valors, processos i serveis de la infraestructura verda del territori, així com dels seus elements de connexió territorial. No podran reduir en més d'un 10 % l'amplària dels corredors territorials que es troben afectats per la instal·lació de la central fotovoltaica, llevat que un determinat àmbit territorial o projecte concret haja sigut declarat energètic prioritari i s'acredite amb un informe de medi natural la irrellevància ambiental d'una reducció més gran.  
  
b) Distar almenys 500 metres de recursos paisatgístics de primer ordre com són els béns d'interés cultural, béns de rellevància local, monuments naturals i paisatges protegits, llevat que l'instrument de paisatge demostre que ni la contextualització ni la percepció d'aquests recursos es veu afectada negativament per la central fotovoltaica, o que un determinat àmbit territorial o projecte concret haja sigut declarat energètic prioritari, cas en què es procedirà a establir en la resolució la distància, que serà com a mínim l'establida en la legislació vigent en matèria de patrimoni cultural.  
Huité. Segons l'article 25 del Decret llei 14/2020, de 7 d'agost, del Consell, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en què l'esmentada autorització no es requerisca d'acord amb la legislació d'ordenació del territori, urbanística i del paisatge.  
Nové. Per a la resolució i motivació d'aquest expedient són determinants els informes amb referència EP 2022/143 FU/ca, del Servei d'Infraestructura Verda i Paisatge de la Direcció General de Política Territorial i Paisatge pertanyent a la Conselleria de Política Territorial, Obres Públiques i Mobilitat, de dates 7 de juliol de 2022 i 16 de setembre de 2022, i, en aquest sentit, l'article 77, apartats 1 i 6, de la Llei 39/2015, de procediment administratiu comú de les administracions públiques, que estableix:  
  
«Article 77. Mitjans i període de prova  
1. Els fets rellevants per a la decisió d'un procediment podran acreditar-se per qualsevol mitjà de prova admissible en dret, la valoració de les quals es realitzarà d'acord amb els criteris establits en la Llei 1/2000, de 7 de gener, d'enjudiciament civil.»  
I l'apartat 6, que assenyala que «quan la prova consistisca en l'emissió d'un informe d'un òrgan administratiu, organisme públic o entitat de dret públic, s'entendrà que aquest té caràcter preceptiu.»  
  
A més, en l'àmbit del procediment administratiu que recull la Llei 39/2015, del procediment administratiu comú, s'estableix el següent: «Els fets rellevants per a la decisió d'un procediment podran acreditar-se per qualsevol mitjà de prova admissible en dret»; i, en última instància, han de ser apreciats conforme als principis generals de valoració conjunta i del bon criteri.  
  
Per tot això, tenint en compte que el sentit de l'Informe del Servei d'Infraestructura Verda i Paisatge és desfavorable i que, a l'empara del que s'estableix en els articles 8, 10 i 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els arguments d'aquest informe suposen que aquest servei territorial haja d'assumir-los com a propis sense possibilitat de contradir-los, ja que es realitzen en l'àmbit de les competències en matèria paisatgística i d'ordenació del territori que exerceix l'òrgan esmentat, i considerar que les deficiències detectades no poden ser objecte d'esmena i, a més, la mercantil promotora de l'expedient no ha proposat cap modificació sobre aquest tema, la qual cosa impedeix l'atorgament de l'autorització administrativa de conformitat amb els articles 77 i 80 de la Llei 39/2015, de procediment administratiu comú, en relació amb els articles 8 i 10 del Decret llei 14/2020, de 7 d'agost, del Consell, abans assenyalats.  
  
Desé. Finalment, respecte a les al·legacions que es detallen en l'apartat cinqué de l'apartat dels antecedents de la present resolució, considerem que perden la seua virtualitat en la mesura que s'oposaven, per diferents motius, a la instal·lació de la planta fotovoltaica en la localització prevista, fet que finalment es resol amb la resolució denegatòria, per la qual cosa no és necessari entrar en el fons de cadascuna d'aquestes, i en nom de l'aplicació, entre altres, dels principis generals de racionalització i agilitat dels procediments administratius establits en l'article 3 Llei 40/2015, d'1 d'octubre, de règim jurídic del sector públic.  
  
Onzé. En relació als antecedents dotzé a setzé, els fonaments de dret esmentats i, en concret, la Llei 39/2015, d'1 d'octubre, del procediment administratiu comú de les administracions públiques, recullen l'obligació de relacionar-se per mitjans electrònics per a les persones jurídiques (art. 14.2), precepte que s'ha complit en l'enviament i la recepció de totes les comunicacions que figuren en els expedients, així com el dret dels interessats a accedir als documents que formen part dels expedients i a obtindre'n una còpia (art. 53), com se li va donar a la mercantil en la data indicada, i també l'obligació que tot l'expedient administratiu tinga un format electrònic (art. 70), la qual cosa es compleix, lògicament, en aquest cas.  
  
No obstant això, en cap dels articles de la nostra norma de procediment administratiu es recull l'obligació de remetre de manera telemàtica la totalitat de l'expedient, màximament quan, inserit en aquest, malgrat no compartir la seua naturalesa, s'inclouen comunicacions internes, esborranys o notes, respecte dels quals la interessada no té aquest dret d'accés. El mateix article 70 de la Llei 39/2015 assenyala de manera literal el següent: «Quan en virtut d'una norma calga remetre l'expedient electrònic, es farà d'acord amb el que es preveu en l'Esquema Nacional d'Interoperabilitat i en les corresponents normes tècniques d'interoperabilitat, i s'enviarà complet, foliat, autenticat i acompanyat d'un índex, així mateix autenticat, dels documents que continga (…)», la qual cosa deixa ben a les clares l'equivocació de confondre el dret d'accés de tot interessat a l'expedient amb l'obligació de remetre la totalitat de l'expedient de manera telemàtica com a part d'aquest dret.  
  
Vist l'exposat i els preceptes legals esmentats i altres disposicions d'aplicació, aquest Servei Territorial d'Indústria, Energia i Mines, reso:  
  
  
Primer  
Denegar la sol·licitud formulada per Energía, Innovación y Desarrollo Fotovoltaico, SA, d'autorització administrativa prèvia, autorització administrativa de construcció, autorització d'implantació en sòl no urbanitzable i declaració d'utilitat pública, en concret, per a una instal·lació de producció d'energia elèctrica mitjançant tecnologia solar fotovoltaica denominada Pilar de la Horadada III, de 9,999605 MW de potència instal·lada, i les instal·lacions de connexió amb la xarxa de distribució d'energia elèctrica, incloent-hi una estació de transformació, així com una línia aereosubterrània de tensió 20 kV per a l'evacuació de l'energia generada al parc, situada la planta generadora en el polígon 11, parcel·la 123, del terme municipal de San Miguel de Salinas (Alacant), a conseqüència del pronunciament desfavorable, segons els informes amb referència EP 2022/143 FU/ca, del Servei d'Infraestructura Verda i Paisatge de la Direcció General de Política Territorial i Paisatge pertanyent a la Conselleria de Política Territorial, Obres Públiques i Mobilitat, de dates 7 de juliol de 2022 i 16 de setembre de 2022, per no considerar-se adequada la localització elegida pel fet de no complir els punts a), b) i g) de l'article 8.3 i el punt b) de l'article 10.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
  
Segon  
Ordenar:  
1. La publicació de la present resolució en el Diari Oficial de la Generalitat Valenciana i en el Butlletí Oficial de la Província d'Alacant. A aquest efecte, i de conformitat amb l'article 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, s'haurà de remetre als esmentats diaris oficials la present resolució per a ser publicada, les taxes de la qual hauran de ser abonades per la promotora de l'expedient després del requeriment que realitze aquest òrgan administratiu.  
2. La publicació d'aquesta resolució en la seu electrònica d'aquesta conselleria en l'adreça URL https://cindi.gva.es/es/web/energia/alacant, en castellà, i en l'adreça URL https://cindi.gva.es/va/web/energia/alacant, en valencià.  
3. La notificació/comunicació de la present resolució al sol·licitant Energía, Innovación y Desarrollo Fotovoltaico, SA, i a totes les administracions públiques o organismes i empreses de serveis públics o serveis d'interés general que han intervingut, o han hagut d'intervindre, en el procediment d'autorització, a les que han emés, o han hagut d'emetre, condicionat tècnic al projecte d'execució, així com als restants interessats en l'expedient.  
Tot això de conformitat amb el que es disposa en els articles 30 i 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Contra aquesta resolució, que no posa fi a la via administrativa, es pot interposar recurs d'alçada davant de la Direcció General d'Indústria, Energia i Mines en el termini d'un mes comptat a partir de l'endemà de la notificació de la present resolució, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
Alacant, 16 de gener de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.